Erik Tysse legger opp etter OL
Erik Tysse legger snart opp som idrettsutøver. Foto: Stian Lysberg Solum / NTB scanpix Foto: Solum, Stian Lysberg
Kappgjenger Erik Tysse (35) går sin siste konkurranse på fredag.
Erik Tysse har bestemt seg for å legge opp etter å ha fullført 20 km på fredag.
– Ja, det blir siste mesterskap. Jeg har funnet ut at det er på tide å prioritere familien og andre ting. Jeg har lovet familien min at det blir siste mesterskap, sier Tysse til TV 2.
Han tror løpet blir spesielt.
– Det blir nok litt «alt, eller ingenting». Jeg har følt at det har gått bedre og bedre i det siste, og har tro på en topp tolv hvis jeg får det til å stemme.
Han har ikke bestemt seg for hva han skal gjøre etter karrieren.
– Jeg har prioritert studiene så langt i år, og det har nok preget resultatene. Men den siste tiden har det vært OL som har vært fokus. Så får vi tenke på det som kommer etterpå når det er over, sier han.